
Здравейте!  

Моля за мнение по два казуса.  

1. В ЕС имаме собственик на 2 апартамента. В единият живее собственика със семейството си – 3 лица. Вторият, до преди 3 години се ползваше за офис, но в момента не се ползва. С решение на ОС сме определили годишна вноска от 130 лв на човек за разходи за управление и поддържане на ОЧ. Дължат ли се средства за вторият апартамент?  

2. В същата кооперация имаме офис и кафе на кота 0, с отделни входове до гаражи. Редно ли е да се искат средства за чистач, ток и месечен абонамент на асансьор при положение, че не се изплащат възнаграждения на касиера и домоуправителя? Т.е. според чл.51(6) за какви разходи имаме основание да изискваме плащане?


 

Етажна собственост
==================

 

Здравейте, Юлия Нейкова,


съгласно чл. 51, ал. 1 и ал. 2 от ЗУЕС – “разходите за управление и поддържане на общите части на етажната собственост се разпределят поравно според броя на собствениците, ползвателите и обитателите и членовете на техните домакинства независимо от етажа, на който живеят.  

(2) (Изм. – ДВ, бр. 57 от 2011 г.) Не се заплащат разходите по ал. 1 за деца, ненавършили 6-годишна възраст, както и от собственик, ползвател и обитател, който пребивава в етажната собственост не повече от 30 дни в рамките на една календарна година.”  

В случай че във втория обект собствениците пребивават не повече от 30 дни в рамките на година, е приложим чл. 51, ал. 2 ЗУЕС.


На втория Ви въпрос – според чл. 51, ал. 5 и ал. 6 от ЗУЕС – “собственик, ползвател или обитател, който упражнява професия или извършва дейност в самостоятелен обект на етажната собственост, свързана с достъп на външни лица, заплаща разходите за управление и поддържане на общите части в размер от трикратния до петкратния размер, определен с решение на общото събрание.  

(6) (Изм. – ДВ, бр. 57 от 2011 г.) Собственик, ползвател или обитател по ал. 5 заплаща разходите за управление и поддържане на общите части на сградата в размера по ал. 1, когато за самостоятелните им обекти е предвиден отделен вход.”  

След като офисът и кафенето са с отделен вход, следва да заплащат разходите за управление и поддържане на общите части съгласно чл. 51, ал. 1 ЗУЕС.


Поздрави,  

адв. Николина Митова  

тел. 0898 303092


